Skoolseun meters ver onder taxi gesleepDie taxi wat die seun getref het. Foto: Netcare 911 ŉ 14-jarige skoolseun is Donderdagoggend etlike meters ver deur ŉ minibustaxi gesleep nadat die taxi hom getref het. Athlenda Mathe, woordvoerder van Netcare 911, het gesê die seun was op pad skool toe, toe hy in Louis Botha-laan in Houghton, Johannesburg, deur die taxi getref is. “Die seun is sowat 18 meter ver deur die taxi gesleep voordat die taxi tot stilstand gekom het. Die seun was in ŉ kritieke toestand met paramedici se aankoms op die toneel,” het Mathe gesê. Die seun is op die toneel gestabiliseer en met ŉ ambulans na ŉ nabygeleë hospitaal geneem vir verdere behandeling. Die omstandighede rakende die ongeluk word ondersoek.